Anno achtentwintich am actentwintigsten dage nouembris quam vor vnszen szittenden stol des rades Hans van der Heyde, vnsze burger, dar to wo recht is gefordert, vnd hefft vp bolangenth Joan van Kollens, dar vor vns iegenwordich myt vthgestrekenden armen vnd vpgerichtede liffliken vingeren rechtes stauendes eehdes tho Gade vnd szynen hillighen swerende gesecht, getugeth vnd wargemacketh, dath iczgelte Hans van Kollen anno etc drevndtwintych, als he van hir reyszen wolde, yn schrifftes bie vorgedachten Hans van der Heiden eyne gedechnisse gelathen vnd eme boualen hadde her Erick Lyllen, yn der tydt geweszenen kerckhern tho Burgo, vmb veer tonne botther hir to Reuell antoszpreckende vnd zodan van deszuluesten Joan van Kollens wegen vor eyne last lyssebonsch solth zo he van gedachte her Erich tho achter was tho entfangende vnd dat gemelte Hans van der Heide up dat mael durch vorsumnisze vorgenompte her Erick vmbe zodane veer tonne botter nicht angespracken hedde vnd dath de szulueste her Erick dar noch vnangespraken gebleuen vnd ane vthrichtinghe der benompten botter van hir gereiszeth were. Jnngelicke is ock vorth desuluigest vor vns ym gerichte irschenen Bernth Hetterman, kopgeselle hir vorkerende, vnd hefft noch richtlicker irforderinghe gedachtes Joan van Kollens ock myt vthgestreckeden armen und vpgerichtedenn liffliken vingeren rechts stauendes eehdes to Gade vnd synen hilligen swerende gesecht, getugeth vnd war gemeket, dat em ynn Goder kuntschop gancz wol yndechtich vnd bowust is, dath Johan van Kollen gemelten her Erick Lillen zodane last lyssebonsche soltes reckt vnd redlyck vor veer tonne botter vorkofft vnd zodane botter van her Erick Lillen nach synen geloffte beth her to nicht entfangen hebbe, szunder van eme tho achtern szie ane alle geferde; welcht alles to mher orkunde vnd tuchnisse der warheith zo vorgunt is yn dies vnsze denckelbock to vortekennen.